**Likumprojekta "*****Euro* ieviešanas likums"   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts "*Euro* ieviešanas likums" (turpmāk – EIL) izstrādāts atbilstoši Ministru kabineta (turpmāk – MK) 2010.gada 24.marta rīkojumam Nr.165 "Grozījumi MK 2006.gada 6.marta rīkojumā Nr.148 "Par Latvijas Nacionālo eiro ieviešanas plānu"" (turpmāk – MK rīkojums Nr.165) noteiktajam un MK 2012. gada 29.maijā apstiprinātajai "Koncepcijai normatīvo aktu sakārtošanai *euro* ieviešanai Latvijā" (protokols Nr. 30, 42.§) (turpmāk – Koncepcija). |
| 2. | Pašreizējā situācija un problēmas | Lai īstenotu MK 2010.gada 24.marta rīkojumā Nr.165 1.punktā noteikto mērķi – ar 2014.gada 1.janvāri ieviest Latvijā *euro*, un atbilstoši pildīt tiesiskās konverģences nosacījumus, ir nepieciešams izstrādāt tiesību aktu, kas nosaka vispārīgos *euro* ieviešanas principus. |
| 3. | Saistītie politikas ietekmes novērtējumi un pētījumi | MK 2012.gada 29.maija sēdē apstiprināta Koncepcija, kas nosaka vienotu normatīvo aktu sakārtošanas kārtību saistībā ar *euro* ieviešanu gan attiecībā uz likumiem, MK noteikumiem, MK rīkojumiem, Finanšu un kapitāla tirgus komisijas (turpmāk – FKTK) normatīvajiem noteikumiem un Latvijas Bankas (turpmāk – LB) noteikumiem, gan arī uz pašvaldību saistošajiem noteikumiem. |
| 4. | Tiesiskā regulējuma mērķis un būtība  1.pants.  3.pants.  4.pants.  5.pants.  6.pants.  7.pants.  8.pants.  9.pants.  10.pants.  11.pants.  13.pants.  14.pants.  15.pants.  16.pants.  17.pants.  18.pants.  19.pants.  20.pants.  21.pants.  22.pants.  23.pants.  24.pants.  25.pants.  26.pants.  27.pants.  28.pants.  29.pants.  30.pants.  31.pants | EIL mērķis ir nodrošināt efektīvu un caurskatāmu *euro* ieviešanu Latvijas Republikā. EIL tiek regulēti ar *euro* ieviešanu saistītie vispārīgie jautājumi, pasākumi, kas saistīti ar skaidras un bezskaidras naudas nomaiņu, preču un pakalpojumu cenu paralēlā atspoguļošanu, grāmatvedības uzskaites pielāgošanu *euro* ieviešanai, finanšu tirgus piemērošanas pasākumi *euro* ieviešanai un likumdošanas sakārtošanas jautājumi saistībā ar *euro* ieviešanu.  EIL lietotie termini ir noteikti atbilstoši likumprojekta satura viennozīmīgai izpratnei un sakārtoti secībā atbilstoši to nozīmībai *euro* ieviešanas procesā.  Termins, kas nosaka ES Padomes (turpmāk – Padome) noteikto maiņas kursu izriet no Padomes 1998.gada 3.maija Regulas (EK) Nr.974/98 par *euro* ieviešanu 1.panta c) punkta. Attiecīgais maiņas kurss tiks noteikts ar regulu, ar ko grozīs Padomes 1998.gada 31.decembra Regulu (EK) Nr.2866/98 par maiņas kursu starp *euro* un to dalībvalstu valūtām, kuras pieņem *euro*. Padomes noteiktais valūtas maiņas kurss ir neatsaucami fiksēts, kas nosaka prasību, sākot ar *euro* ieviešanas dienu lietot tikai šo noteikto maiņas kursu. Neatceļami noteiktais valūtas kurss sākot ar *euro* ieviešanas dienu tiek lietots visās pārejas transakcijās no latiem uz eiro.  Nākamie termini nosaka trīs periodu, kas ir svarīgi *euro* ieviešanas procesā, galvenās pazīmes:  1) vienlaicīgās apgrozības periods – skaidrās naudas norēķinos paralēli tiks lietotas divas valūtas: lati un *euro*;  2) nomaiņas periods – bez maksas tiek mainīti lati pret *euro*;  3) paralēlās atspoguļošanas periods – preču un pakalpojumu cenas norāda gan latos, gan *euro*.  Termins, kas nosaka tiesisko instrumentu apjomu izriet no Padomes 1998.gada 3.maija Regulas (EK) Nr.974/98 par *euro* ieviešanu 1.panta b) punkta, kas papildus pieļauj paplašinājumu uz jebkuriem citiem dokumentiem, kas rada tiesiskas sekas. Ar tiesiskajiem instrumentiem saprot arī zvērināta notāra taisītus un tiem pielīdzinātos dokumentus, kā arī viennolūka maksājumu instrumentus.  Termins, kas nosaka denominācijas maiņas saturu arī izriet no Padomes 1998.gada 3.maija Regulas (EK) Nr.974/98 par *euro* ieviešanu 1.panta j) punkta – denominācijas maiņa ir pastāvošu saistību summas maiņa no valsts valūtas vienības uz *euro* vienību, kuras iznākumā nemainās citu saistību noteikumi.  EIL nosaka *euro* ieviešanas scenārija galveno nosacījumu – *euro* vienlaicīgo ieviešanu skaidras, bezskaidras un elektroniskās naudas norēķinos ar dienu, kurā Latvijas Republikai tiek atcelts izņēmuma statuss, saskaņā ar Padomes lēmumu atbilstoši Līguma par Eiropas Savienības darbību 140.panta otrajam punktam. Ar šo dienu *euro* kļūst par likumīgo maksāšanas līdzekli Latvijas Republikā. Beidzoties vienlaicīgās apgrozības periodam, *euro* iegūst vienīgā likumīgā maksāšanas līdzekļa statusu, ar to saprotot, ka lati kā maksāšanas līdzekļi vairs netiek pieņemti.  Atbilstoši *euro* ieviešanas praksei citās dalībvalstīs un ES tiesībām, *euro* ieviešanas procesā tiek nodrošināta tiesisko instrumentu turpināmība. EIL nosaka galvenos principus tiesisko instrumentu nepārtrauktībai, paredzot atsauces tiesiskajos instrumentos uz latiem pēc *euro* ieviešanas dienas uzskatīt par atsaucēm uz *euro*. Līdz ar to EIL paredz, ka līguma slēdzēja pusēm nav nepieciešams norēķina valūtas nomaiņas dēļ grozīt līgumus, ja tas nav nepieciešams citu iemeslu dēļ.  Lai novērstu iespējamās novirzes nepabeigtu tiesisku instrumentu gadījumā, kas sastāv no vairākām summām, saskaitot konvertētās sastāvdaļas, EIL nosaka, ka kopējā tiesiskā instrumenta summa nedrīkst pārsniegt sākotnējo latos izsniegto visa tiesiskā instrumenta summu. Ar terminu "tiesisks instruments" šajā pantā saprot arī nodokļu deklarācijas, informatīvās deklarācijas un nodokļu maksāšanas paziņojumus, kurus sagatavo pašvaldības.  Attiecīgi, ja noapaļošanas rezultātā saskaitot daļu konvertētās vērtības tiesiskajam instrumentam, kas vēl nav izmaksāts pilnā apmērā, kopsumma ir lielāka par konvertēto līguma summu, tad attiecīgā novirze tiek koriģēta, samazinot vēl neizmaksāto līguma summu, bet gadījumā, ja kopsumma ir mazāka, tad palielina vēl neizmaksātās līguma summas apmēru. Tipiskākie piemēri ir saistīti ar avansa un algas maksājumiem, piemēram, ja ir veikts avansa maksājums pirms *euro* ieviešanas, tad atlikušais algas maksājums izriet no kopējā izmaksājamā atalgojuma apmēra, t.i. konvertējot sastāvdaļas tiek novirze koriģēta izejot no kopsummas.  Tiesiskie instrumenti, kuri ir uzsākti pirms *euro* ieviešanas dienas, bet līdz *euro* ieviešanas dienai nav pabeigti, ja, piemēram, līgumsaistības starp pusēm ir bijušas *euro* valūtā, tiesiskā instrumenta valūta tiek lietota nepastarpināti. Subjekti, kas veiks grozījumus tiesiskajos instrumentos, tiks noteikti tajos normatīvajos aktos, kuri tiks grozīti līdz *euro* ieviešanas dienai.  EIL nosaka, ka visas ar *euro* ieviešanu saistītās izmaksas sedz iesaistītās puses no saviem budžeta līdzekļiem. *Euro* ieviešanas izmaksas galvenokārt ir saistītas ar informācijas sistēmu, maksājumu sistēmu, kases sistēmu un aparātu izmaiņām, kurās mērs ir lats. Šādas informācijas sistēmas ir gan valsts, gan privātajā sektorā, neatkarīgi no ekonomiskās darbības nozares.  Uz valsts budžetu attiecināmās izmaksas ir dotas šīs anotācijas III sadaļā. *Euro* ieviešanas izmaksas tiek segtas valsts budžeta iestādēm likuma "Par budžetu un finanšu vadību" izpratnē, t.i., "budžeta iestāde" – valsts vai pašvaldības iestāde, atvasināta publiska persona, kuru pilnīgi finansē no valsts vai pašvaldības budžeta, kā arī valsts vai pašvaldības aģentūra. Savukārt tās iestādes, kas tiek pilnībā finansētas no valsts budžeta līdzekļiem ir ietvertas likuma "Par valsts budžetu un finanšu vadību" termina "centrālās valsts iestādes" – valsts budžeta iestādes, kurai gadskārtējā valsts budžeta likumā budžeta līdzekļus paredz tieši apropriācijas kārtībā – tvērumā. Centrālās valsts iestādes ir ministrijas, Valsts prezidenta Kanceleja, Saeima, Valsts kanceleja, Korupcijas novēršanas un apkarošanas birojs, Tiesībsarga birojs, Sabiedrisko pakalpojumu regulēšanas komisija, Valsts kontrole, Pārresoru koordinācijas centrs, Augstākā tiesa, Satversmes tiesa, Prokuratūra, Centrālā vēlēšanu komisija, Centrālā zemes komisija, Nacionālā elektronisko plašsaziņas līdzekļu padome. LB un FKTK no valsts budžeta naudu nesaņem.  Lai nodrošinātu Latvijas Nacionālajā *euro* ieviešanas plānā (turpmāk – LNEIP) noteikto pamatprincipu – orientāciju uz finanšu pakalpojumu pieejamības ziņā sliktāk pozicionēto iedzīvotāju – ir pieļauts vienīgais izņēmums VAS "Latvijas Pasts" (turpmāk – Latvijas Pasts). Skaidrās naudas nomaiņas izmaksas, finanšu pakalpojumu sasniedzamības nodrošināšanai, Latvijas Pastam attiecīgās izmaksas tiek kompensētas no valsts budžeta līdzekļiem. Lai nodrošinātu otra LNEIP pamatprincipa – efektivitātes – ievērošanu, tika apzināts to pasta pakalpojumu sniegšanas vietu skaits, kas ir nepieciešams *euro* ieviešanas procesā, t.i. kuru apkalpošanas teritorijā neatrodas komercbanku filiāles un iedzīvotājiem nav alternatīvu iespēju veikt skaidras naudas apmaiņu, kā arī samazināts periods, kurā var veikt skaidras naudas nomaiņu Latvijas Pastā no sešiem mēnešiem uz vienu mēnesi.  EIL nosaka vispārējos noapaļošanas principus, kas tiks piemēroti gan vispārējā preču un pakalpojumu sniegšanas praksē, gan arī attiecībā uz budžeta izmaksu maksājumiem.  Papildus noteiktajiem vispārējiem noapaļošanas principiem EIL nodrošina iespēju, ka ieguldījumu fondu līdzekļus, valsts fondētu pensiju shēmu līdzekļus, ieguldījumu plānu līdzekļus un privāto pensiju fondu pensiju plānu līdzekļus konvertē atbilstoši to darbību regulējošiem normatīvajiem aktiem, cik tālu tie nepasliktina personu tiesības, ievērojot EIL noteiktos vispārējos noapaļošanas principus. FKTK 2009.gada 20.februāra normatīvajos noteikumos "Par privātajā pensiju fondā uzkrātā papildpensijas kapitāla aprēķināšanas kārtību" 5.pantā un 2003.gada 27.maija MK noteikumos Nr.272 "Par valsts fondēto pensiju shēmas darbību" 53.4.apakšpunktā ir noteikts, ka privāto pensiju plāna un fondēto pensiju ieguldījumu plāna daļas vērtību izsaka ar precizitāti līdz ne mazāk kā četrām zīmēm aiz komata, savukārt līgumos starp Valsts sociālās apdrošināšanas aģentūras (turpmāk – VSAA) un līdzekļu pārvaldītājiem fondēto pensiju līmenī līdz pat septiņām zīmēm aiz komata. Ieguldījumu fondu gadījumā šādi jautājumi tiek atrunāti fonda prospektā.  Atsaucoties uz Eiropas Kopienu tiesas spriedumu lietā C-19.03, kas nosaka skaidrojumu par Padomes 1997.gada 17.jūnija Regulas (EK) Nr.1103-97 interpretāciju saistībā ar summu, t.sk. vienas vienības cenas noapaļošanas principiem, EIL nosaka, ka gadījumos, kad konvertējot preces un pakalpojumus tiek izmantota vienas vienības cena, aiz komata tiek atstātas tik pat zīmes, cik tas ir latu vienas vienības cenā, lai pēc iespējas mazāk ietekmētu cenu, kas tiek tālāk rēķināta no vienas vienības apmēra.  Likumprojekts paredz vispārīgi regulēt pāreju no latiem uz *euro*, ietverot vispārējus noapaļošanas principus. Papildus vispārējiem noapaļošanas principiem, Finanšu ministrija sadarbojoties ar Tieslietu ministriju paredz izstrādāt vadlīnijas, kas noteiks koncepcijas īstenošanas principus, piemēram, vienotu valsts un pašvaldību iestāžu cenrāžu grozījumu izstrādes nosacījumus, vienotos anotāciju un pašvaldību saistošo noteikumu pavaddokumentus. Izstrādājot koncepcijas vadlīnijas attiecībā uz normatīvo aktu grozījumu principiem, tiks pēc iespējas vienkāršota juridiskā tehnika strādājot ar normatīvo aktu grozījumiem. Koncepcijas vadlīnijas tiks sagatavotas ņemot vērā arī Regulas (EK) Nr.1103/97 nosacījumus.  EIL paredz, ka divas nedēļas pēc *euro* ieviešanas dienas būs vienlaicīgās apgrozības periods, t.i. ka gan lati, gan *euro* būs likumīgs maksāšanas līdzeklis. Divas nedēļas, kā vienlaicīgās apgrozības periods, noteikts balstoties citu jauno *euro* zonas valstu praksē – Igaunijas, Slovākijas un Slovēnijas, kurās tika noteikts divu nedēļu vienlaicīgās apgrozības periods, kā arī, Igaunijas pieredze liecina, ka jau divās nedēļās pēc *euro* ieviešanas vairāk kā 90% darījumu tiek veikti *euro*. Vienlaicīgi divu nedēļu periods samazina pakalpojumu sniedzēju – tirgotāju, transporta, sabiedriskās ēdināšanas, medicīnas, u.c. nozaru izmaksas un slogu, nodrošinot divu paralēlo valūtu naudas darījumu pakalpojumus.  Beidzoties vienlaicīgās apgrozības periodam, *euro* būs vienīgais likumīgais maksāšanas līdzeklis, t.i. atbilstoši nacionālajam regulējumam aizstājot latus grāmatvedības uzskaitē. Vienlaicīgās apgrozības periodā, komersantam, kas neveic skaidrās naudas nomaiņu, kā atlikums jāizdod *euro*, izņemot  Padomes 1998. gada 3. maija Regula (EK) Nr. 974/98 par *euro* ieviešanu noteikto gadījumu, t.i. nevienai personai, izņemot emisijas iestādi un personas, kas īpaši norādītas emisijas valsts tiesību aktos, nav pienākuma katrā atsevišķā maksājumā pieņemt vairāk nekā 50 monētu.  EIL nosaka, ka sešus mēnešus bez maksas varēs veikt skaidrās naudas apmaiņu kredītiestādēs, izņemot tās, kuras klientiem nav sniegušas skaidras naudas darījumu pakalpojumus, vienu mēnesi Latvijas Pastā un bez termiņa ierobežojuma – Latvijas Bankā.  EIL nosaka, ka Ministru kabinets savlaicīgi noteiks tās Latvijas Pasta atsevišķās pasta pakalpojumu sniegšanas vietas, kurās iedzīvotāji varēs veikt skaidrās naudas nomaiņu mēneša laikā pēc *euro* ieviešanas dienas.  Ja tiek plānota liela apmēra, t.i. vairāk par 3000 latu, skaidras naudas apmaiņa, tā jāpiesaka trīs dienas iepriekš attiecīgajā kredītiestādē vai Latvijas Pasta pakalpojumu sniegšanas vietā.  Komersanti, kas saņēmuši Latvijas Bankas licenci ārvalstu valūtas skaidrās naudas pirkšanai un pārdošanai, nespēs pilnvērtīgi nodrošināt nomaiņas procesu, jo to darījumu apjomi un resursi, salīdzinot ar kredītiestādēm un Latvijas Pastu ir ļoti ierobežoti. Situācija, kurā iedzīvotāji pilnvērtīgi nevarētu izmantot likumā noteikto iespēju apmainīt latus valūtas maiņas punktos, radītu pamatotu neapmierinātību, negatīvi ietekmējot visu nomaiņas procesu. Arī no teritoriālā seguma viedokļa valūtas maiņas punktiem nav būtiskas nozīmes nomaiņas procesā, jo tie galvenokārt koncentrēti Rīgā un lielākajās pilsētās, kur pieejamas kredītiestādes un Latvijas Pasts. Tomēr, lai iedzīvotājiem nodrošinātu godīgu *euro* apmaiņas procesu, noteikts, ka, ja valūtas maiņas punkti veic latu apmaiņu pret *euro*, tad sešu mēnešu periodā jāpiemēro Padomes noteiktais maiņas kurss un latu nomaiņa uz *euro* jāveic bez maksas.  Komercsabiedrības, kas veic ārvalstu valūtu pirkšanu un pārdošanu, pēc nomaiņas perioda beigām latu nomaiņu uz *euro* varēs veikt līdzīgi kā to dara ar citām no apgrozības izņemtām valūtām, piemēram, Vācijas marku vai Igaunijas kronu. Šāds pakalpojums vairāk nebūs ārvalstu valūtu pirkšana un pārdošana, par kuru komercsabiedrībai aizliegts piemērot komisijas maksu. Teorētiski jebkura persona pēc nomaiņas perioda varēs iepirkt latu nevis kā maksāšanas līdzekli, bet kā preci (mantisku vērtību, numismātikas priekšmetu) piemērojot atbilstošu cenu. Šāda darbība nebūs licencējama. Latvijas Banka savukārt mainīs latus uz *euro* bez termiņa ierobežojuma pēc Padomes noteiktā maiņas kursa.  Valūtas maiņas punkti no *euro* ieviešanas brīža nedrīkst izsniegt latus. Latvijas Banka jau šobrīd veic komersantu, kas saņēmuši licenci ārvalstu valūtas skaidrās naudas pirkšanai un pārdošanai, darbības kontroli.  Saskaņā ar Eiropas Savienības (turpmāk – ES) tiesību aktiem (Līgumu par ES darbību, Eiropas Centrālās bankas (turpmāk – ECB) lēmumu par *euro* monētu emisijas apjomu, 2006.gada 14.jūlija ECB pamatnostādni par dažiem sagatavošanās pasākumiem pārejai uz *euro* skaidru naudu un par *euro* banknošu un monētu priekšpiegādi un priekšpiegādes otro fāzi ārpus *euro* zonas (2006/525/EK) u.c.) un, ievērojot LNEIP, lai veicinātu raitu skaidras naudas nomaiņu, t.sk. nodrošinātu komersantus un iedzīvotājus ar nepieciešamo daudzumu *euro* monētu un banknošu, Latvijas Banka savlaicīgi organizēs *euro* monētu kalšanu, kalšanas sagatavošanas procesu uzsākot jau 2012.gada vidū. Latvijas Banka arī nodrošinās *euro* banknošu un monētu izsniegšanu kredītiestādēm. Atbilstoši LNEIP noteiktajam Latvijas Banka nodrošinās priekšlaicīgas *euro* izsniegšanas (priekšpiegāde) un pakārtotas priekšlaicīgas *euro* izsniegšanas (priekšpiegādes otrā fāze) procesus. Šo procesu mērķis ir nodrošināt tirgus dalībniekus ar *euro* skaidro naudu visā Latvijā. Atbilstoši LNEIP priekšpiegāde kredītiestādēm tiks uzsākta vienu mēnesi pirms *euro* ieviešanas dienas, priekšpiegādes otrā fāze – 15 dienas pirms *euro* ieviešanas dienas. Saskaņā ar ECB nosacījumiem priekšpiegādes un priekšpiegādes otrās fāzes laikā kredītiestādēm un to klientiem izsniegtās *euro* monētas un banknotes nedrīkst nonākt publiskā apgrozībā pirms *euro* ieviešanas dienas. Priekšpiegādē nauda tiek izsniegta noslēdzot savstarpēju līgumu un līgumā tiek noteikti sodi, ja atklājas, ka nauda izlaista apgrozībā. Latvijas Banka arī veiks pārbaudes par to kā priekšpiegādē izsniegtā nauda glabājas. Uz priekšpiegādes komplektu iedzīvotājiem iesaiņojumiem *(starter-kit)*, kuri tiks pārdoti iedzīvotājiem pirms *euro* ieviešanas dienas, būs uzraksts, ka monētas derīgas tikai no 2014.gada 1.janvāra. Jāņem vērā arī tas, ka uz monētām būs Latvijas dizains, un oficiāli līdz *euro* ieviešanas dienai tās nebūs derīgas. Lai atvieglotu naudas nomaiņas procesu, Latvijas Banka izgatavos un izplatīs *euro* monētu sākumkomplektus.  EIL nosaka, ka Latvijas Banka ir atbildīga un praktiski nodrošina no apgrozības izņemto latu banknošu un monētu iznīcināšanu, kas tiks veikta saskaņā ar Latvijas Bankas noteiktajām iekšējām procedūrām. Monētas iedalās apgrozības un jubilejas un piemiņas monētās.  Bez tam EIL paredz, ka Latvijas Banka neierobežotā laika periodā un bez maksas pieņem apmaiņai pret *euro* bojātās latu naudaszīmes, kuras atbilst noteiktiem kritērijiem. Šie kritēriji nodrošina bojāto naudaszīmju ekvivalentu apmaiņu pret *euro* naudaszīmēm, izslēdzot viltotu naudaszīmju apmaiņas iespējamību, kā arī bojātas naudaszīmes dažādu fragmentu apmaiņu kā atsevišķas naudaszīmes. Lata jubilejas un piemiņas monētas ar ražošanas defektiem apmaina pret analoģiskām monētām bez defekta, bet ja tas nav iespējams, kompensē pirkuma summu *euro*.  EIL nosaka, ka bezskaidrās naudas līdzekļi, elektroniskā nauda un viennolūka maksājumu instrumenti *euro* ieviešanas dienā bez komisijas maksas tiek konvertēti no latiem uz *euro*. Minētā konvertācija tiek veikta jau sākoties *euro* ieviešanas dienai. Ņemot vērā, ka viennolūka maksājumu instrumenti netiek regulēti citos Latvijas tiesību aktos, EIL ietver tās definīciju atbilstoši Maksājumu pakalpojumu direktīvas 2007/64/EK 3.panta k) punktam. Tipiskākie viennolūka maksājuma instrumentu piemēri ir tirgotāju dāvanu kartes un degvielas tirgotāju viennolūka maksājuma kartes. EIL ietver arī kontu optimizācijas pasākumu, ļaujot personām, kam ir gan latu, gan *euro* konti, divu mēnešu laikā izvēlēties, kuru no kontiem vēlas saglabāt. Šajā periodā konta slēgšana un atlikuma pārskaitīšana tiek veikta bez maksas.  EIL nosaka, ka sākot ar *euro* ieviešanas dienu visi bezskaidras naudas un elektroniskās naudas maksājumi, kā arī maksājumi, izmantojot viennolūka maksāšanas instrumentus, veicami *euro*. Tai skaitā euro veicami tādi maksājumi, kas līdz eiro ieviešanas dienai tika veikti latos, piemēram, regulārie maksājumi no maksājumu pakalpojumu izmantotāja konta. Tāpat EIL ietver nosacījumu, ka bezskaidras naudas un elektroniskās naudas maksājumi un maksājumi ar viennolūka maksājuma instrumentiem, kas uzsākti latos pirms *euro* ieviešanas dienas, bet izpildāmi *euro* ieviešanas dienā vai vēlāk, sākot ar *euro* ieviešanas dienu, izpildāmi *euro*. Šis nosacījums attiecas, piemēram, uz tādiem maksājumiem, kurus maksājumu pakalpojumu izmantotājs iesniedzis savam pakalpojumu sniedzējam dienu pirms *euro* ieviešanas dienas, bet saskaņā ar pakalpojumu sniedzēja noteikto darba laiku, tie izpildāmi nākamajā dienā.  EIL paredz, ka preču un pakalpojumu cenas gan latos, gan *euro*, būs jāuzrāda trīs mēnešus pirms *euro* ieviešanas dienas un sešus mēnešus pēc *euro* ieviešanas dienas. Atbilstoši Komisijas Ieteikumam (2008.gada 10.janvāris) par pasākumiem, lai atvieglotu turpmāko pāreju iedzīvotājiem uz *euro* 2.panta (1) daļai paralēlai cenu atspoguļošanai rekomendējošais periods ir seši mēneši pirms *euro* ieviešanas un seši mēneši pēc *euro* ieviešanas dienas. Ilgāk par gadu pēc *euro* ieviešanas dienas norādīt cenas abās valūtās nav ieteicams. Paredzot trīs mēnešus pirms *euro* ieviešanas dienas uzsākt cenu atspoguļošanu, tiek dota iespēja komersantiem veikt visu kases aparātu un kases sistēmu pārveidi darbam ar *euro*. Paralēlā cenu atspoguļošanas perioda prasības neattiecas uz nodevām.  EIL nosaka obligāto prasību norēķina dokumentos, kas tiek izsniegti gala patērētājām (fiziskajām personām) – rēķinos, un dokumentos, kas apliecina par darījumu saņemto samaksu – t.i., kases čekos un numurētās un Valsts ieņēmumu dienestā reģistrētās kvītīs – paralēlajā atspoguļošanas periodā jānorāda darījumu kopsummas gan latos, gan *euro*. EIL nosaka minimālās obligātās prasības, kas neaizliedz preču un pakalpojumu sniedzējiem piemērot prasības arī attiecībā uz pārējiem gadījumiem, piemēram, juridiskajām personām.  Tajos gadījumos, kad cena par pakalpojumu ir noteikta ar ārējo normatīvo aktu, attiecīgais normatīvais akts tiks grozīts atbilstoši EIL 29. un 30.pantā noteiktajam laika grafikam un tajos ietvertās cenas tiks aprēķinātas *euro* atbilstoši Padomes noteiktajam maiņas kursam un EIL 6.pantā ietvertajiem vispārīgajiem apaļošanas principiem. Ja cenas tiek noteiktas ar ārējo normatīvo aktu, tad paralēlās atspoguļošanas perioda posmā, kas ir pirms *euro* ieviešanas dienas, pakalpojumu sniedzējs nodrošina to pieejamību iestādē un iestādes mājas lapā internetā, konvertācijā piemērojot Padomes noteikto maiņas kursu un EIL 6.pantā noteiktos vispārīgos apaļošanas principus.  Atsevišķi tiek izcelta konvertēšanas un cenu un pakalpojumu paralēlās atspoguļošanas noteikumu kontrole, paredzot atjaunot saistītos normatīvos aktus, t.i. MK 1999.gada 18.maijā (protokols Nr.26 1§) noteikumus Nr.178 "Kārtība, kādā norādāmas preču un pakalpojumu cenas".  Ja uz viennolūka maksājumu instrumenta ir attēlots tā nomināls latos vai latos un *euro*, piemēram, papīrā izsniegta dāvanu karte, EIL nosaka tā izmantošanu atbilstoši tajā noteiktajam derīguma termiņam.  EIL paredz, ka cigarešu maksimālo mazumtirdzniecības cenu norāda gan latos, gan *euro*, ievērojot likumā "Par akcīzes nodokli" noteikto. Atbilstoši likumam "Par akcīzes nodokli" maksimālo mazumtirdzniecības cenu cigaretēm (ieskaitot visus nodokļus) norāda uz akcīzes nodokļa markas un to nosaka akcīzes nodokļa marku saņēmēji, pasūtot akcīzes nodokļa markas šīm cigaretēm. Līdz ar to ir nepieciešams atrunāt, kas notiek ar tām cigaretēm, kuras jau ir marķētas ar akcīzes nodokļa markām, uz kurām maksimālā mazumtirdzniecības cena ir norādīta latos. Šajā gadījumā ir paredzēts, ka no apgrozības nevajadzēs izņemt tās cigaretes, kas uz preču un pakalpojumu cenu paralēlās atspoguļošanas perioda sākumu (trīs mēnešus pirms *euro* ieviešanas dienas) atradīsies tirdzniecības vietās. Arī maksimālās mazumtirdzniecības cenas norādīšana *euro* šajā gadījumā tiks paredzēta pēc iespējas vienkāršāka, nepalielinot administratīvo slogu tirgotājiem salīdzinājumā ar citu preču pārrēķiniem no latiem uz *euro*. Attiecīgajiem grozījumiem likumā par "Par akcīzes nodokli" ir jāstājas spēkā līdz 2013.gada septembra vidum, jo atbilstoši EIL trīs mēnešus pirms *euro* ieviešanas dienas sākas preču un pakalpojumu cenu paralēlās atspoguļošanas periods. Ar minētajiem grozījumiem likumā "Par akcīzes nodokli" vienlaikus ir paredzēts virzīt arī normas par akcīzes nodokļa likmju latos izteikšanu *euro*.  EIL paredz, ka *euro* ieviešanas dienā katra grāmatvedības reģistra ieraksta atlikums un katras grāmatvedības uzskaites vienības vērtība jāpārrēķina no latiem uz *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus. Grāmatvedībā šīs prasības jānodrošina tā, lai varētu izsekot aprēķiniem, saskaņā ar kuriem noteikti grāmatvedības reģistra ieraksta atlikumi *euro*, uzrādot katras grāmatvedības uzskaites vienības vērtību latos un to ekvivalentu *euro*. Likumprojekts neietekmē grāmatvedības speciālajos likumos noteiktās prasības uz, piemēram, veselu skaitļu lietošanu.  Tāpat EIL paredz, ka sākot ar *euro* ieviešanas dienu, grāmatvedības reģistros izdara ierakstus, par vērtības mēru lietojot tikai un vienīgi *euro*. Līdz ar to, pēc *euro* ieviešanas dienas attaisnojuma dokumentos un darījumu apliecinošajos dokumentos par vērtības mēru lieto *euro*. Attaisnojuma dokumentus, kuru vērtības mērs ir lats vai cita valūta, kuri attiecas uz pārskata periodu pēc *euro* ieviešanas dienas un kuri līdz *euro* ieviešanas dienai vēl nav izmantoti ierakstiem grāmatvedības reģistros, pārrēķina *euro* un iegrāmato grāmatvedības reģistros.  EIL paredz, ka gada pārskatu (vai tā daļas) vai finanšu pārskatu par pārskata gadu, kas noslēdzas *euro* ieviešanas dienā, sagatavo *euro*.  Tā kā ir Gada pārskatu likuma subjekti, kuriem gada pārskata sākums un beigas nesakrīt ar kalendāro gadu, tad gada pārskatu (vai tā daļas) par pārskata gadu, kas noslēdzas pēc *euro* ieviešanas dienas, sagatavo *euro*. Normatīvie akti, kas reglamentē gada pārskatu sagatavošanu attiecīgajiem subjektiem nosaka, ka gada pārskatā katram postenim parāda attiecīgos iepriekšējā pārskata gada skaitļus. Tā kā gada pārskati tiek publiskoti, tad, lai varētu salīdzināt pārskata gada datus ar iepriekšējā gada datiem, tos nepieciešams pārrēķināt *euro* un pirmajā gada pārskatā, kas sagatavots *euro* kā salīdzināmie rādītāji jāuzrāda iepriekšējā pārskata gada rādītāji, kas pārrēķināti *euro*. Papildus kā salīdzināmie rādītāji nav jāuzrāda iepriekšējā pārskata gada rādītāji latos.  EIL paredz, ka nodokļu maksātājs nodokļu un informatīvās deklarācijas, kā arī maksāšanas paziņojumu par nekustāmā īpašuma nodokli sagatavo tajā valūtā, kura valstī bija likumīgs maksāšanas līdzeklis taksācijas perioda beigās, *euro* un lata vienlaicīgās apgrozības periodā – *euro*. Attiecībā uz nodokļu deklarācijām, informatīvajām deklarācijām un nodokļu maksāšanas paziņojumiem, kuru sagatavošanas speciālās normas attiecībā uz *euro* ieviešanas periodu nav atrunātas speciālajos nodokļu normatīvajos aktos vai šī likuma 16.-18.pantā piemēro šī likuma 4.panta normas. Labojumus nodokļu un informatīvajās deklarācijās sagatavo tajā valūtā, kura valstī bija likumīgs maksāšanas līdzeklis tajā taksācijas periodā, par kuru iesniedz nodokļu un informatīvo deklarāciju labojumu.  EIL nosaka, ka sākot ar *euro* ieviešanas dienu visi nodokļu un nodevu maksājumi tiek veikti *euro*. EIL paredz nodokļu un nodevu maksājumu konvertēšanas principus, t.sk. nosakot, ka pārmaksas vai nepareizi iemaksāto valsts nodevu un nepareizi piedzīto maksājumu atmaksas summu konvertē nodokļu administrācija; savukārt, lai varētu veikt nodokļu maksājumu par periodu, kad likumīgais maksāšanas līdzeklis bija lats, nodokļu maksātājs konvertē maksājamo nodokļu maksājumu no latiem uz *euro,* piemērojot Padomes noteikto maiņas kursu un 6.pantā noteiktos apaļošanas principus. Praktiskā veicamā darbība ir latu summas dalīšana ar Padomes noteikto maiņas kursu un noapaļošana atbilstoši EIL 6.pantā noteiktajam. Tādas pat darbības veicamas arī ar papildu aprēķinātajiem nodokļu maksājumiem un avansa veidā valsts budžetā iemaksājamām summām. Valsts sociālās apdrošināšanas aģentūra konvertē Valsts sociālās apdrošināšanas aģentūras uzskaites sistēmā esošo pārmaksāto sociālās apdrošināšanas iemaksu summu.  EIL paredz, ka iesniegums nodokļu administrācijai nodokļu pārmaksas vai nepareizi iemaksāto valsts nodevu un nepareizi piedzīto maksājumu atmaksai noformējams tajā valūtā, kura valstī bija likumīgs maksāšanas līdzeklis perioda beigās, par kuru tiek iesniegts šāds iesniegums. Nodokļu pārmaksas vai nepareizi iemaksāto valsts nodevu un nepareizi piedzīto maksājumu atmaksas summu, kuras atmaksa tiek veikta, sākot ar *euro* ieviešanas dienu, nodokļu administrācija konvertē *euro*.  EIL paredz, ka citās normatīvajos aktos paredzētajās deklarācijas, izņemot šā likuma 16.pantā noteiktās, kurās norādāma informācija par naudas summām, piemēram, valsts amatpersonu deklarācijas, vēlēšanu ieņēmumu un izdevumu deklarācijas, summas norādāmas tajā valūtā, kura valstī bija likumīgs maksāšanas līdzeklis taksācijas perioda beigās, *euro* un lata vienlaicīgās apgrozības periodā – *euro*. Labojumus citās deklarācijās, kurās saskaņā ar normatīvajiem aktiem norādāma informācija par naudas summām, sagatavo tajā valūtā, kas bija likumīgs maksāšanas līdzeklis tajā periodā, par kuru iesniedz deklarāciju.  EIL ietver pārejas regulējumu par Latvijas Bankas Kredītu reģistru, pamatojot to ar nepieciešamību, noregulēt lata vērtības nomaiņu uz *euro* Kredītu reģistrā, kas ir valsts informācijas sistēma. Kredītu reģistrā esošās ziņas ir Kredītu reģistra dalībnieku informācija, un saskaņā ar esošo regulējumu tikai Kredītu reģistra dalībnieki ir tiesīgi to labot. Arī Kredītu reģistra likumā, kurš stāsies spēkā 2012.gada 1.decembrī, ir noteikts tāds pats regulējums un attiecīgi arī atbildības sadalījums, proti – ja ziņas sniedz Kredītu reģistra dalībnieks, viņš par tām atbild, savukārt, Latvijas Banka nedrīkst veikt izmaiņas Kredītu reģistra dalībnieka sniegtajās ziņās. Latvijas Banka savos noteikumos nevarēs noteikt citu ziņu aktualizēšanas un atbildības sadalījumu. Tādējādi Latvijas Banka nevarēs piedāvāt Kredītu reģistra dalībniekiem šādu iespēju – ka Latvijas Banka samaina nepieciešamos datus no latiem uz *euro*, bet tas būs jādara katram Kredītu reģistra dalībniekam pašam, kas rada Kredītu reģistra dalībniekiem papildu darbu un izmaksas. Šajā redakcijā ir konkrēti pateikts, ka Latvijas Banka tikai mainīs *euro* ieviešanas dienā aktuālās Kredītu reģistra ziņas saistībā ar *euro* ieviešanu; Kredītu reģistra dalībnieks joprojām saglabā atbildību par ziņu patiesumu un pilnīgumu, bet Latvijas Banka atbild par to, ka piemērojusi pareizu kursu un pareizus noapaļošanas principus. Vienlaikus, lai Kredītu reģistra ziņu saņēmēji varētu izsekot attiecīgo Kredītu reģistra ziņu pārmaiņai uz *euro*, pirmos trīs mēnešus pēc *euro* ieviešanas dienas Kredītu reģistra ziņu saņēmējiem tiks nodrošināta iespēja Kredītu reģistra tehniskajai sistēmai atbilstošā veidā, kas neradīs Kredītu reģistra dalībniekiem papildu izmaksas saistībā ar tās tehnisko pielāgošanu, saņemt Kredītu reģistra pārskatu, kurā konvertētais klienta vai klienta galvinieka saistību apjoms tiks atspoguļots gan *euro*, gan latos.  EIL nosaka, ka sabiedrības ar ierobežotu atbildību pamatkapitāla daļu nominālvērtību izsaka veselos *euro*. Akciju sabiedrības akciju nominālvērtību izsaka *euro* un *euro* centos. Atšķirīga pieeja tiek piemērota, jo, ņemot vērā noteikto kapitālsabiedrības dalībnieku proporcionalitātes saglabāšanas principu, pamatkapitāla daļas (akcijas) denominācija no latiem uz veseliem *euro* var prasīt būtisku kapitālsabiedrības pamatkapitāla palielinājumu vai samazinājumu akciju sabiedrības gadījumā.  Lai nodrošinātu aizsardzību kapitālsabiedrības mazākumdalībnieku, kuriem var būt ierobežotas iespējas ietekmēt lēmumu par finansējuma izlietojumu, bet tieši kapitālsabiedrības dalībnieki (t.sk. arī mazākumdalībnieki) ir veikuši ieguldījumus kapitālsabiedrības pamatkapitālā, pretī saņemot pamatkapitāla daļas (akcijas), EIL ir paredzēts, ka noapaļošanas rezultātā iegūto atlikušo vērtību izmaksā kapitālsabiedrības dalībniekiem (akcionāriem) proporcionāli viņiem piederošajām daļām. Tajā pašā laikā kapitālsabiedrības dalībniekiem (akcionāriem) ir paredzētas tiesības lemt par atlikušās vērtības pārskaitīšanu kapitālsabiedrības rezervēs.  EIL nosaka samērīgu termiņu grozījumu veikšanai statūtos saistībā ar pamatkapitāla daļas (akcijas) nominālvērtības izteikšanu *euro* – 30 mēnešus no *euro* ieviešanas dienas. Līdzīgu termiņu būtu rekomendējoši noteikt Kooperatīvo sabiedrību likuma pārejas noteikumos attiecībā uz kooperatīvajām sabiedrībām, kā arī Komerclikumā attiecībā uz personālsabiedrībām.  Ņemot vērā Igaunijas praksi *euro* ieviešanā, Komerclikumā paredzēts noteikt termiņu pēc *euro* ieviešanas dienas, kura laikā kapitālsabiedrība varēs pieteikt statūtu grozījumus, neveicot pāreju uz *euro*. Šāds regulējums nepieciešams, lai kapitālsabiedrībai, kas jau lēmusi par statūtu grozījumiem nebūtu jāsasauc atkārtota dalībnieku sapulce, lai lemtu par latu aizstāšanu ar *euro*. Tāpat Komerclikumā ir paredzēts noteikt, ka pusgadu pēc *euro* ieviešanas dienas kapitālsabiedrība, kuras statūtos pamatkapitāls un daļas (akcijas) nominālvērtība izteikta latos, varēs pieteikt citus statūtu grozījumus komercreģistra iestādē, ja papildus tiem statūtu grozījumi paredz arī pamatkapitāla un pamatkapitāla daļu (akciju) izteikšanu *euro*.  Tāpat EIL ir noteiktas tiesības sešus mēnešus pirms *euro* ieviešanas dienas (t.i., ne agrāk par dienu, kad Padome būs pieņēmusi lēmumu lata maiņas kursam pret *euro*) dibināt tādas kapitālsabiedrības, kuru pamatkapitāla daļas (akcijas) nominālvērtība ir izteikta *euro* ekvivalentā. Šāda kārtība nodrošinās kapitālsabiedrībām veiksmīgāku pāreju no latiem uz *euro*, samazinot to kapitālsabiedrību skaitu, kurām nepieciešams veikt darbības latu aizstāšanai ar *euro*.  EIL noteiktās parāda vērtspapīru konvertācijas kārtības mērķis ir nodrošināt, lai, konvertējot parāda vērtspapīru nominālvērtību, kura izteikta latos, uz *euro*, parāda vērtspapīru emitentu saistību un investoru prasību izmaiņas būtu pēc iespējas mazākas un lai nominālvērtība būtu izteikta veselos skaitļos. Parāda vērtspapīru nominālvērtība neatkarīgi no tās lieluma (piemēram, 100 lati, 1000 lati) pēc konvertēšanas *euro* tiks noteikta viena *euro* centa apmērā. Tas nodrošinās iespēju noteikt nominālvērtību veselos skaitļos. Investora īpašumā esošo parāda vērtspapīru skaitu iegūs, dalot katra individuālā investora īpašumā esošo kopējo emisijas nominālo apjomu, izteiktu latos, ar Padomes noteikto valūtas kursu. Iegūtais nominālais apjoms tiks reizināts ar 100, tādējādi katra individuālā investora īpašumā esošo parāda vērtspapīru nominālo apjomu būs iespējams izteikt *euro* centos. Ja iegūtais apjoms saturēs *euro* centu daļas, tad daļas no 0,5 un vairāk *euro* centiem tiks noapaļotas līdz 1 *euro* centam, bet par 0,50 mazākas daļas tiks atmestas.  Atbilstoši EIL prasībām gan valsts aizdevumi, gan valsts galvotie aizdevumi uz *euro* tiks konvertēti atbilstoši to atlikumiem:  – izmaksātā līguma summa;  – atmaksātā līguma summa;  – izmaksātā, bet neatmaksātā līguma summa (atlikums);  – neizmaksātā līguma summa.  Noapaļojot radīsies novirzes – visa līguma summa, saskaitot to pa grāmatvedības konta reģistra ieraksta atlikumiem (izmaksātā summa, atmaksātā, neizmaksātā) apaļošanas rezultātā būs atšķirīga.  Turklāt, tā kā valsts galvojumi ir sniegti atbilstoši gadskārtējam valsts budžeta likumā noteiktajam apmēram, savukārt valsts aizdevumi atbilstoši Pašvaldību aizņēmumu un galvojumu kontroles un pārraudzības padomes atļaujām vai Finanšu ministra lēmumiem (ar konkrētām summām LVL), tad var veidoties situācija, ka apaļošanas rezultātā tiek pārkāpti budžeta likumā noteiktie galvojuma griesti vai Padomes atļaujā vai Finanšu ministra lēmumā noteiktie aizdevuma apmēri.  Lai novērstu iespējamās novirzes, EIL paredz, ka, saskaitot daļu konvertētās vērtības, nosakām, ka kopējā valsts aizdevuma un valsts galvotā aizdevuma summa nedrīkst pārsniegt sākotnējo latos izsniegto visa valsts aizdevuma un valsts galvotā tiesiskā instrumenta summu.  EIL nosaka, ka finanšu instrumentu mainīgās procentu likmes piesaiste RIGIBOR tiks aizstāta ar piesaisti EURIBOR. Līdzēji, savstarpēji vienojoties, latu naudas tirgus indeksu varēs aizstāt arī ar citu līdzvērtīgu naudas tirgus indeksu. Piesaistes indeksa maiņa tiks veikta nākamajā plānotajā mainīgās procentu likmes fiksācijas maiņas reizē pēc *euro* ieviešanas dienas. Līdzēji varēs vienoties par citu procentu likmes maiņas brīdi, kas nav vēlāks par nākamo plānoto mainīgās procentu likmes fiksācijas maiņas reizi pēc *euro* ieviešanas dienas. Līdzīgu pieeju aizstāt nacionālos naudas tirgus indeksus ar EURIBOR izvēlējās praktiski visas jaunās *euro* zonas dalībvalstis. Latu naudas tirgus indeksa nomaiņas gadījumā aizdevējs nedrīkstēs aizņēmējam palielināt latu naudas tirgus indeksam pievienoto procentu likmi vai pasliktināt citus aizņēmuma nosacījumus, kas noteikti aizdevēja un aizņēmēja noslēgtajā līgumā.  Lai mazinātu ar *euro* ieviešanu saistītās administratīvās izmaksas, finanšu instrumentu emitenti, ieguldījumu pārvaldes sabiedrības, kuras pārvalda valsts fondēto pensiju līdzekļus vai veic ieguldījumu fondu pārvaldīšanu, un privātie pensiju fondi veic izmaiņas, kas saistītas ar valūtas maiņu, emisiju, ieguldījumu fondu un pensiju plānu prospektos, ieguldījumu fondu pārvaldes nolikumos, ieguldījumu plānu noteikumos vai citos līdzvērtīga rakstura attiecīgās sabiedrības pakalpojumus regulējošos dokumentos vienlaicīgi ar pirmajām citu jautājumu skarošajām izmaiņām, taču ne vēlāk kā 12 mēnešus pēc *euro* ieviešanas dienas.  EIL ievērojot, ka *euro* ieviešanas pasākumi netiek regulēti citos normatīvajos aktos un attiecīgi nav noteiktas kontrolējošās iestādes šo pasākumu uzraudzībai, nosauc atbilstošās kontrolējošās iestādes.  Savas kompetences jomā FKTK izskata sūdzības saskaņā ar iekšējo procedūru "Sūdzību par finanšu un kapitāla tirgus dalībnieku rīcību izskatīšana", un atbilde sūdzības iesniedzējam tiek sniegta atbilstoši Iesniegumu likumam. Reizi ceturksnī tiek sagatavots pārskats par saņemtajām sūdzībām sadalījumā pa dalībniekiem un pēc būtības un publiskots FKTK mājas lapā. Ja sūdzības pārbaudes rezultātā tiks atklāti EIL atbilstošo normu pārkāpumi, FKTK varēs piemērot EIL 28. pantā noteiktās sankcijas  EIL paredz, ka iedzīvotāji varēs iesniegt sūdzības par komersantu EIL minēto darbību pārkāpumiem attiecīgajās kontrolējošās iestādēs, kā arī izmantojot bezmaksas Eiro informatīvo tālruni, kura darbība pilnā apmērā tiks uzsākta Finanšu ministrijas pakļautībā, sākot ar 2013.gada otro ceturksni. Iedzīvotājam iesniedzot sūdzību, izmantojot tālruni, sūdzība tiks nekavējoties nodota atbilstošajai kontrolējošai iestādei izskatīšanai.  EIL paredz, ka patērētāji varēs iesniegt informāciju par preču un pakalpojumu paralēlās atspoguļošanas un konvertēšanas prasību pārkāpumiem attiecīgajās kontrolējošās iestādēs, kā arī izmantojot PTAC tālruni. Patērētājam iesniedzot informāciju, izmantojot tālruni, informācija tiks nekavējoties nodota PTAC vai atbilstošajai kontrolējošais iestādei izskatīšanai. PTAC katra mēneša beigās apkopos informāciju par saņemtajām sūdzībām un tās iekļaus nākamā mēneša veicamo pārbaužu plānā. Nepieciešamības gadījumā, PTAC nekavējoties veiks tūlītēju iespējamā pārkāpuma pārbaudi (piemēram, gadījumos, kad sūdzība saņemta par preci vai pakalpojumu konkrētā akcijas laikā vai ir saņemtas vairākas līdzīga satura sūdzības par vienu un to pašu komersantu).  FKTK, nosakot sankcijas apmēru kredītiestādēm par skaidrās un bezskaidrās naudas nomaiņu un finanšu tirgus piemērošanas pasākumu pārkāpumiem, pamatojās uz Kredītiestāžu likumā noteikto sankciju apmēru, kas tiek piemērotas par pārkāpumiem kredītiestādes un klientu attiecības un pakalpojumu sniegšanai klientiem noteikto prasību pārkāpumiem**.** FKTK, nosakot sankcijas apmēru elektroniskās naudas un maksājumu iestāžu bezskaidrās naudas nomaiņas pārkāpumiem, tika paredzētas līdzvērtīgas sankcijas tām, kas EIL noteiktas kredītiestādēm**.** Ja FKTK konstatē EIL normu pārkāpumus, tā pieņem lēmumu par 28. panta pirmajā daļā noteikto sankciju piemērošanu Administratīvā procesa likumā noteiktajā kārtībā.  Latvijas Banka, nosakot sankcijas apmēru komersantiem, kas saņēmuši Latvijas Bankas izsniegtu licenci ārvalstu valūtas skaidrās naudas pirkšanai un pārdošanai, par skaidrās naudas nomaiņas pārkāpumiem, pamatojās uz Latvijas Bankas ārvalstu valūtu skaidrās naudas pirkšanas un pārdošanas noteikumos noteiktajām sankcijām, t.i. tiesībām apturēt vai anulēt izsniegto licenci. Latvijas Banka personu sūdzības par komersantu darbību izskata Iesniegumu likuma 5. panta trešajā daļā noteiktajā termiņā, proti, saprātīgā termiņā, bet ne vēlāk kā viena mēneša laikā no iesnieguma saņemšanas.  Satiksmes ministrija saņemtās sūdzības par VAS "Latvijas Pasts" saistībā ar latu nomaiņu pret *euro* pārsūta PTAC vai nodokļu inspekcijai, kura izskata sūdzības atbilstoši savai kompetencei un par pieņemtajiem lēmumiem attiecībā uz konstatētiem pārkāpumiem VAS "Latvijas Pasts" darbībā, informē Satiksmes ministriju.  Ja PTAC konstatē pārkāpumu par preču un pakalpojumu cenu konvertēšanu un paralēlo atspoguļošanu, tas pieņem lēmumu, ar kuru piemēro administratīvo sodu likumā noteiktajā kārtībā, t.i. Latvijas administratīvā pārkāpuma kodeksa 155.panta piektā daļa. Kā liecina Igaunijas *euro* ieviešanas pieredze cenu paralēlās atspoguļošanas periodā, Patērētāju aizsardzības centrā *(The European Consumer Centre of Estonia)* tika saņemtas 57 sūdzības par iespējamiem nepamatotiem cenu paaugstinājumiem, no kuriem nevienā pārkāpumi netika konstatēti, bet astoņos gadījumos no 57 sūdzībām tika uzsāktas tiesvedības (divas tiesvedības slēgtas, nekonstatējot pārkāpumus, un sešas lietas tika skatītas).  Ja Valsts ieņēmumu dienests, konstatē pārkāpumu attaisnojuma dokumentu, grāmatvedības reģistru un gada pārskatu sagatavošanā, tas pieņem lēmumu, ar kuru piemēro administratīvo sodu Latvijas administratīvo pārkāpumu kodeksa 166.6pantā noteiktajā kārtībā, savukārt ja Valsts ieņēmumu dienests konstatē, ka nodokļu maksātājs iesniedz nodokļu vai informatīvo deklarāciju, tajā nekorekti norādot valūtu, kas bija likumīgs maksāšanas līdzeklis taksācijas perioda beigās, un ir atteikta nekorekti aizpildītas nodokļu vai informatīvās deklarācijas pieņemšana izpildei, tas pieņem lēmumu, ar kuru piemēro sodu Latvijas Administratīvo pārkāpumu kodeksa 159.8panta un 159.9pantā noteiktajā kārtībā.  EIL paredz likumu, MK noteikumu, MK rīkojumu, FKTK normatīvo noteikumu un Latvijas Bankas noteikumu pielāgošanu *euro* ieviešanai.  Likumprojektu grozījumi, kas jāgroza saistībā ar *euro* ieviešanu, tiks virzīti apstiprināšanai vienotā likumprojektu paketē atbilstoši valsts budžeta likuma projekta analoģijai. Līdz dienai, kas Padome nosaka maiņas kursu visas atbildīgās institūcijas sagatavo likumu grozījumus, kas saistīti ar *euro* ieviešanu. Pēc Padomes maiņas kursa noteikšanas dienas, likumprojekti nekavējoties tiek nosūtīti saskaņošanai Finanšu ministrijai un Tieslietu ministrijai. Ministrijas sagatavotos likumprojektus iesniedz izsludināšanai Valsts sekretāru sanāksmē kā tehniskos projektus. Paredzētas ir divas likumprojektu paketes, kuras pēc apstiprināšanas MK, Finanšu ministrija virzīs uz Saeimu, t.i. vienā paketē virzīs tos likumprojektus, kuru grozījumi nav saistīti ar Padomes noteikto maiņas kursu un otrā paketē – tos likumprojektus, kuru grozījumi ir saistīti ar Padomes noteikto maiņas kursu. Pirmās paketes sagatavošanai ir paredzēts aptuveni viens mēnesis, savukārt, otrās paketes sagatavošanai – trīs mēneši.  MK noteikumus un MK rīkojumus, kas jāgroza saistībā ar *euro* ieviešanu, katra atbildīgā iestāde sagatavo un virza apstiprināšanai savas kompetences ietvaros. FKTK un Latvijas Banka atbild par savu normatīvo aktu EIL noteiktajā termiņā.  Šajā pantā minēto grozījumu saskaņošanai tiks piemērota Ministru kabineta 2009. gada 7. aprīļa noteikumos Nr. 300 "Ministru kabineta kārtības rullis" paredzētā tehnisko projektu procedūra.  Respektējot pastāvošo pašvaldības saistošo noteikumu pieņemšanas un publicēšanas praksi, EIL paredz laika grafiku ar *euro* ieviešanu saistīto pašvaldības noteikumu grozījumu veikšanai. Tādā veidā tiek atvieglots darbs pašvaldībās, tām veicot grozījumus saistošajos noteikumos saistībā ar *euro* ieviešanu. Pašvaldību saistošo noteikumu gadījumā ir dota iespēja dalītā noteikumu plūsmā pieņemt no sākuma tos noteikumus, kuros nav aktuāls Padomes noteiktais maiņas kurss un pēc tam tos noteikumus, kuru grozījumu veikšanai ir svarīgi zināt Padomes noteikto maiņas kursu.  Tehniski ir atvieglota saskaņošanas procedūra ar Vides aizsardzības un reģionālās attīstības ministriju, kas paredz nosūtīt pašvaldību saistošos noteikumus saistībā ar *euro* ieviešanu zināšanai.  EIL nosaka, ka likumos, MK noteikumos, MK rīkojumos, MK instrukcijās un pašvaldību saistošajos noteikumos minētās skaitliskās vērtības latos var aizstāt skaitliskajām vērtībām *euro*. Vērtības tiek konvertētas ievērojot Padomes noteikto maiņas kursu un šā likuma 6.pantā noteiktos noapaļošanas principus. Papildus tam pants paredz, ka ja tiesību akta nepieciešamība, piemēram, tajā ietvertie intervāli, un līdzšinējā darbības prakse nosaka skaitlisko vērtību apaļos skaitļos ar noteiktu apaļošanas pakāpi, piemēram, desmitos, simtos, tūkstošos u.t.t., tad šāda pat prakse ir saglabājama arī pārejot uz *euro* vērtībām. Piemēram, 500 lati varētu tikt aizstāti ar 700 vai 800 *euro*, kā maksimālās vērtības. Lai varētu veikt šādas skaitļu aizstāšanas, jāievēro divi papildus nosacījumi, t.i., pirmkārt, veiktajiem grozījumiem jābūt privātpersonai par labu, izņemot tiesību normas, kas nosaka soda naudas lielumu vai soda naudas lieluma intervālus, kā tas, piemēram, tika darīts arī Igaunijā, un, otrkārt, tiem jābūt ar nenozīmīgu fiskālo ietekmi uz valsts budžetu.  Grozījumu sākotnējās ietekmes novērtējuma ziņojuma (anotācijas) šabloni tiks iekļauti koncepcijas vadlīnijās.  Ja šajā pantā minētajos tiesību aktos ir ietverti intervāli, tad veicot intervālu grozījumus, jāpiemēro intervālu nepārtrauktība, piemēram,  5-500 lati un 501-1000 lati, būtu  7,11-711,44 *euro* un 712,86-1 422,87 *euro*, intervālu starpība jāizlīdzina bez pārrāvuma laika rindā, piemērojot to atbilstoši nosacījumiem, kas izriet no intervāliem privātpersonai par labu, piemēram, prasību pieteikuma izmaksas civilprocesā.  Ja šajā pantā minētajos tiesību aktos ir noteikti noapaļošanas principi, piemēram, summu noapaļo līdz veseliem latiem un santīmiem, atmetot 0,49 santīmus un mazāk un noapaļojot līdz santīmam 0,50 santīmu un vairāk, tad saistībā ar *euro* ieviešanu šādus noapaļošanas nosacījumus nemaina.  Ja Finanšu ministrijai un Tieslietu ministrijai nav iespējams pārbaudīt šā likuma trešajā daļā noteikto nosacījumu izpildi tajos termiņos, kādi ir paredzēti tehnisko projektu ietvaros, tad par likumprojektu atbildīgā ministrija piemēro vispārējo noapaļošanas kārtību, kas noteikta EIL 6.pantā. Finanšu ministrija šādā gadījumā neiebildīs par likumprojekta tālāko virzību. |
| 5. | Projekta izstrādē iesaistītās institūcijas | Ar mērķi nodrošināt efektīvu *euro* ieviešanas procesu Latvijā 2005.gada 18.jūlijā ar MK rīkojumu Nr.308 "Par vadības komitejas izveidošanu" tika izveidota Vadības komiteja, kuras pakļautībā strādā piecas darba grupas:  1) Valsts administrācijas darba grupa (atjaunotais sastāvs apstiprināts 2012.gada 29.maijā ar Finanšu ministrijas rīkojumu Nr.273 "Par Valsts administrācijas darba grupas izveidošanu");  2) Naudas un maksājumu darba grupa (atjaunotais sastāvs apstiprināts 2012.gada 21.maija ar Finanšu ministrijas rīkojumu Nr.255 "Par Naudas un maksājumu sistēmu darba grupas izveidošanu");  3) Finanšu sistēmas darba grupa (atjaunotais sastāvs apstiprināts 2012.gada 21.maija ar Finanšu ministrijas rīkojumu Nr.254 "Par Finanšu sistēmas darba grupas izveidošanu";  4) Nefinanšu uzņēmumu un patērētāju darba grupa (atjaunotais sastāvs ir apstiprināts ar 2012.gada 10.septemba Ekonomikas ministrijas rīkojumu Nr.166 un 2012.gada 19.jūnija Ekonomikas ministrijas rīkojumu Nr.104. "Par grozījumiem Ekonomikas ministrijas 20.02.2012. rīkojumā Nr.35 "Par darba grupas "Nefinanšu uzņēmumi un patērētāji" izveidi"")  5) Sabiedrības informēšanas un komunikācijas darba grupa (atjaunotais sastāvs apstiprināts 2012.gada 16.maijā ar Finanšu ministrijas rīkojumu Nr.231 "Par Sabiedrības informēšanas un komunikācijas darba grupas izveidošanu").  Atbilstoši Eiro projekta darba grupu sastāvam, EIL ir izskatīts un komentēts no visām darba grupām, kurās strādā Ārlietu ministrijas, Ekonomikas ministrijas, Iekšlietu ministrijas, Izglītības un zinātnes ministrijas, Labklājības ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas, Valsts kancelejas, Valsts kases, Valsts ieņēmumu dienesta, FKTK, Latvijas Bankas, Valsts sociālās apdrošināšanas aģentūras, Centrālās statistikas pārvaldes, Latvijas Centrālā depozitārija, Patērētāju tiesību aizsardzības centra, Sabiedrisko pakalpojumu regulēšanas komisijas, Latvijas Pasta, Latvijas Pašvaldību savienības, Latvijas Komercbanku asociācijas, Latvijas Tirgotāju asociācijas, Patērētāju interešu aizstāvības asociācijas, Patērētāju interešu aizstāvības kluba, Latvijas Kooperatīvo krājaizdevu sabiedrību savienības, Latvijas Apdrošināšanas brokeru asociācijas, Latvijas Profesionālo apdrošināšanas brokeru asociācijas, Latvijas Investīciju un attīstības aģentūras, Tūrisma attīstības valsts aģentūras pārstāvji. |
| 6. | Iemesli, kādēļ netika nodrošināta sabiedrības līdzdalība | Nav attiecināms. |
| 7. | Cita informācija | Likumprojekts "*Euro* ieviešanas likums" skatāms vienlaicīgi ar grozījumiem likumā "Par Latvijas Banku"" un likumā "Par interešu konflikta novēršanu valsts amatpersonu darbībā". |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | EIL attiecas jebkuru publisko vai privāto tiesību subjektu, t.sk., arī fiziskajām personām. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav. |
| 3. | Tiesiskā regulējuma finansiālā ietekme | EIL paredz, ka izmaksas saistībā ar *euro* ieviešanu sedz visas iesaistītas puses – gan valsts, gan privātais sektors – no saviem līdzekļiem. Līdzīgi kā *euro* ieviešanas ieguvumi tiks solidāri izmantoti un netiks atprasīti no komersantiem, pēc tāda paša principa ir paredzēts segt *euro* ieviešanas izmaksas, t.i., komersantu izdevumi netiks kompensēti no valsts budžeta puses.  Iesaistīto pušu, t.sk. valsts budžeta iestāžu, galvenās izmaksas ir saistītas ar pakalpojumu sniedzēju kases sistēmu un aparātu, maksājumu sistēmu, informācijas sistēmu, t.sk. grāmatvedības sistēmu piemērošanu *euro* valūtai.  Tāpat arī EIL uzliek paralēlās preču un pakalpojumu cenu atspoguļošanas prasības deviņiem mēnešiem un divu valūtu paralēlās skaidrās naudas apgrozības prasības divām nedēļām, kas arī tiek segtas no iesaistīto pušu līdzekļiem.  Valsts iestāžu galvenās izmaksas ir saistītas ar informācijas sistēmu pielāgošanu *euro* valūtai, skaidrās naudas nomaiņas nodrošināšanu Latvijas Pasta pasta pakalpojumu sniegšanas vietās, kuru teritoriālā apkārtnē nav komercbanku filiāļu un vispārējiem sabiedrības informēšanas pasākumiem. Centrālo valsts iestāžu izdevumi, kas tiek segti no valsts budžeta ir minēti anotācijas III sadaļā.  Pašvaldību galvenās izmaksas arī ir saistītas ar informācijas sistēmu pielāgošanu *euro* valūtai un tiek segtas no pašvaldību budžetiem.  Privātā sektora galvenās izmaksas arī ir saistītas ar informācijas sistēmu pielāgošanu *euro* valūtai, kā arī papildus izceļot divas apakšnozares – kredītiestāžu sektoru, kas nodrošinās skaidras un bezskaidras naudas nomaiņu attiecīgi pielāgojot bankomātus, internetbanku sistēmas u.c. infrastruktūru un tirdzniecības u.c. pakalpojumu sektoru, kuriem būs jāpielāgo kases aparāti un kases sistēmas *euro* valūtai. Privātā sektora izmaksas tiek segtas no privātā sektora pašu līdzekļiem.  Fiziskajām personām izmaksas saistībā *euro* ieviešanu nav sagaidāmas. |
| 4. | Tiesiskā regulējuma nefinansiālā ietekme | Nav attiecināms. |
| 5. | Administratīvās procedūras raksturojums | Nav attiecināms. |
| 6. | Administratīvo izmaksu monetārs novērtējums | Nav attiecināms. |
| 7. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2012. gads** | | Turpmākie trīs gadi (tūkst. latu) | | |
| 2013. gads | 2014. gads | 2015. gads |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo 2012.gadu | Izmaiņas, salīdzinot ar kārtējo 2012.gadu | Izmaiņas, salīdzinot ar kārtējo 2012.gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets |  | 0 | 0 | 0 |
| 5.2. speciālais budžets |  | 0 | 0 | 0 |
| 5.3. pašvaldību budžets |  | 0 | 0 | 0 |
| 6. Detalizēts ieņēmumu un izdevu­mu aprēķins | Nav attiecināms. | | | | |
| 7. Cita informācija | 2012.gada 28.septembrī Finanšu ministrija iesniedza Saeimā š.g. 25.septembrī MK atbalstīto (MK sēdes protokols Nr.53 51.§) likumprojektu "Par valsts budžetu 2013.gadam", kurā 74.resora programmā 03.00.00 "Latvijas nacionālā eiro ieviešanas plāna pasākumi" paredzēts finansējums eiro ieviešanas izmaksu segšanai (ilgtermiņa saistības) 2013.gadā 5 787 995 latu apmērā un 2014.gadā 2 925 386 latu apmērā. Valsts budžeta projekta sagatavošanas procesā tika precizēti aprēķini. Ar 2012.gada 17.septembra Ministru kabineta rīkojumu Nr.438 (protokols Nr.46 4.§) "Par finansējuma piešķiršanu ministrijām (centrālajām valsts iestādēm) Eiropas Savienības vienotās valūtas ieviešanas izdevumu segšanai", 2012.gada 18.septembra Ministru kabineta rīkojumu Nr.440 (protokols Nr.51 12.§) "Par finansējuma piešķiršanu ministrijām (centrālajām valsts iestādēm) specifisko informācijas sistēmu pielāgošanas izdevumu segšanai saistībā ar *euro* ieviešanu" un 2012.gada 16.oktobra Ministru kabineta rīkojumu Nr.487 (protokols Nr.58 11.§)"Par finansējuma piešķiršanu ministrijām papildu administratīvo izdevumu segšanai, pielāgojot specifiskās informācijas sistēmas *euro* ieviešanai" paredzēts pārdalīt finansējumu un palielināt izdevumus ministrijām noteikto izmaksu segšanai.  – Ekonomikas ministrijai 2013.gadā 281 932 lati un 2014.gadā 87 020 lati nefinanšu sabiedrību un patērētāju tiesību aizsardzības profesionālo pasākumu un Centrālās statistikas pārvaldes papildu apsekojumu nodrošināšanai un resora specifisko informācijas sistēmu pielāgošanai *euro* ieviešanai.  – Iekšlietu ministrijai 2013.gadā 693 818 lati un 2014.gadā 283 035 lati ar skaidrās naudas apmaiņu saistīto papildu drošības pasākumu nodrošināšanai, resora specifisko informācijas sistēmu pielāgošanai *euro* ieviešanai un papildu administratīvo izdevumu segšanai saistībā ar specifisko informācijas sistēmas *euro* ieviešanu par Eiropas Reģionālās attīstības fonda līdzekļiem.  – Satiksmes ministrijai 2013.gadā 742 388 lati un 2014.gadā 712 903 lati ar skaidras naudas apmaiņu saistīto papildu darbu nodrošināšanai (valsts akciju sabiedrībai "Latvijas Pasts").  – Tieslietu ministrijai 2013.gadā 93 875 lati papildu darba nodrošināšanai, saskaņojot citu institūciju sagatavotos grozījumus normatīvajos aktos, resora specifisko informācijas sistēmu pielāgošanai *euro* ieviešanai un papildu administratīvo izdevumu segšanai saistībā ar specifisko informācijas sistēmas *euro* ieviešanu par Eiropas Reģionālās attīstības fonda līdzekļiem.  – Valsts kancelejai 2013.gadā 39 437 lati papildu darba nodrošināšanai, saskaņojot, juridiski un redakcionāli noformējot un sagatavojot izskatīšanai Ministru kabineta sēdēs grozījumus normatīvajos aktos.  – Veselības ministrijai 2013.gadā 43 140 lati resora specifisko informācijas sistēmu pielāgošanai *euro* ieviešanai.  – Kultūras ministrijai 2013.gadā 11 866 lati un 2014.gadā 7 098 lati resora specifisko informācijas sistēmu pielāgošanai *euro* ieviešanai.  – Zemkopības ministrijai 2013.gadā 29 000 lati resora specifisko informācijas sistēmu pielāgošanai *euro* ieviešanai un papildu administratīvo izdevumu segšanai saistībā ar specifisko informācijas sistēmas *euro* ieviešanu par Eiropas Reģionālās attīstības fonda līdzekļiem.  – Labklājības ministrijai 2013.gadā 51 001 lats un 2014.gadā 5 115 lati resora specifisko informācijas sistēmu pielāgošanai *euro* ieviešanai un papildu administratīvo izdevumu segšanai saistībā ar specifisko informācijas sistēmas *euro* ieviešanu par Eiropas Reģionālās attīstības fonda līdzekļiem.  – Finanšu ministrijai 2013.gadā 91 619 lati un 2014.gadā 3 563 lati resora specifisko informācijas sistēmu pielāgošanai *euro* ieviešanai un papildu administratīvo izdevumu segšanai saistībā ar specifisko informācijas sistēmas *euro* ieviešanu par Eiropas Reģionālās attīstības fonda līdzekļiem.  – Ārlietu ministrijai 2013.gadā 1 555 lati resora specifisko informācijas sistēmu pielāgošanai *euro* ieviešanai.  – Izglītības un zinātnes ministrijai 2013.gadā 12 300 lati papildu administratīvo izdevumu segšanai saistībā ar specifisko informācijas sistēmas *euro* ieviešanu par Eiropas Reģionālās attīstības fonda līdzekļiem.  – Vides aizsardzības un reģionālās attīstības ministrijai 2013.gadā 19 200 lati papildu administratīvo izdevumu segšanai saistībā ar specifisko informācijas sistēmas *euro* ieviešanu par Eiropas Reģionālās attīstības fonda līdzekļiem.  Atbilstoši 2012.gada 17.septembra Ministru kabineta rīkojumā Nr.438 (protokols Nr.46 4.§) "Par finansējuma piešķiršanu ministrijām (centrālajām valsts iestādēm) Eiropas Savienības vienotās valūtas ieviešanas izdevumu segšanai", 2012.gada 18.septembra Ministru kabineta rīkojumā Nr.440 (protokols Nr.51 12.§) "Par finansējuma piešķiršanu ministrijām (centrālajām valsts iestādēm) specifisko informācijas sistēmu pielāgošanas izdevumu segšanai saistībā ar *euro* ieviešanu" un 2012.gada 16.oktobra Ministru kabineta rīkojumu Nr.487 (protokols Nr.58 11.§)"Par finansējuma piešķiršanu ministrijām papildu administratīvo izdevumu segšanai, pielāgojot specifiskās informācijas sistēmas *euro* ieviešanai" nolemtajam, ministrijas iesniegs priekšlikumus par finansējuma pārdali likumprojekta "Par valsts budžetu 2013.gadam" otrajam lasījumam Saeimā.  Komunikācijas pasākumiem nepieciešamie izdevumi 2013.gadā 1 376 720 latu apmērā un 2014.gadā 23 280 latu apmērā tiek nodrošināti no 74.resora 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai".  Specifisko informācijas sistēmu pielāgošanai nepieciešamie izdevumi saistībā ar *euro* ieviešanu tiek nodrošināti no 74.resora programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" 2013.gadā 3 194 835 latu apmērā un 2014.gadā 117 684 latu apmērā, finansējot no Eiropas Reģionālās attīstības fonda līdzekļiem –  – Finanšu ministrijas resoram 2013.gadā 1 909 600 lati.  – Labklājības ministrijas resoram 2013.gadā 411 170 lati un 2014.gadā 100 000 lati.  – Tieslietu ministrijas resoram 2013.gadā 267 000 lati.  – Vides aizsardzības un reģionālās attīstības ministrijas resoram 2013.gadā 192 679 lati.  – Zemkopības ministrijas resoram 2013.gadā 179 000 lati.  – Iekšlietu ministrijas resoram 2013.gadā 126 939 lati un 2014.gadā 2 196 lati.  – Izglītības un zinātnes ministrijas resoram 2013.gadā 108 447 lati un 2014.gadā 15 488 lati.  Ministriju finansējuma sadalījums pa gadiem var mainīties pēc resoru specifisko informācijas sistēmu projektu apstiprināšanas Vides aizsardzības un reģionālās attīstības ministrijā.  Ņemot vērā, ka specifisko informācijas sistēmu pielāgošana *euro* ieviešanai daļēji tiek finansēta no Eiropas Reģionālās attīstības fonda līdzekļiem, 74.resora programmā 03.00.00 "Latvijas Nacionālā eiro ieviešanas plāna pasākumi" ir paredzēts nesadalīts finansējums 2013.gadā 643 885 latu apmērā un 2014.gadā – 147 112 latu apmērā.  Apkopojot trīs Ministru kabinetā apstiprinātos rīkojumus, kopējais *euro* izdevumu apjoms 2013.-2014.gadam veido **8 713 381** **latus**. Daļu no informācijas sistēmu pielāgošanas izdevumiem (3 312 519 lati) un pusi no *euro* komunikācijas izdevumiem (700 000 lati) paredzēts segt piesaistot Eiropas Reģionālās attīstības fonda un Eiropas Komisijas Granta līdzekļus attiecīgi.  *Euro* ieviešanas izdevumus paredzēts arī plānot pēc 2014.gada, t.i. Tieslietu ministrijai 2016.gadā 15 096 latu apmērā un 2017.gadā 15 096 latu apmērā Tieslietu ministrijas (Uzņēmumu reģistra) papildu darbu nodrošināšanai saistībā ar uzņēmumu statūtu, kā arī citu dokumentu grozījumiem, kas nepieciešami pārejai uz Eiropas Savienības vienoto valūtu, Tieslietu ministrijai jāsagatavo priekšlikums par finansējuma iekļaušanu ilgtermiņa saistībās likumprojekta "Par valsts budžetu 2013.gadam" otrajam lasījumam Saeimā.  2012.gada 17.septembrī Ministru kabinets un Latvijas Pašvaldību savienība domstarpību protokolā vienojās, ka *euro* projektā liela skaita lietotāju grāmatvedības sistēmu jautājumu tiek plānots risināt pēc iespējas centralizēti. Finanšu ministrija izskatīs iespējas vienotā risinājumā iekļaut gan valsts iestādes, gan pašvaldības, tādā veidā palīdzot daļēji atslogot pašvaldību budžetus. Vides aizsardzības un reģionālās attīstības ministrija 2012.gada 10.septembrī iesniedza Finanšu ministrijā informāciju par 418 pašvaldību sistēmām, kuras tiek plānots pielāgot *euro*. Kopējie pašvaldību izdevumi izriet no vienotajiem risinājumiem, līdz ar to tiks precizēti līdz 2012.gada 31.decembrim. | | | | |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Normatīvo aktu sakārtošanu saistībā ar *euro* ieviešanu nosaka Ministru kabinetā 2012.gada 29. maijā apstiprinātā Koncepcija, kuru pielikumi ietver visus normatīvos aktus, kuros jāveic grozījumi.  EIL paredz veikt grozījumus 1999.gada 18.maija Ministru kabineta noteikumos Nr.178 "Kārtība, kādā norādāmas preču un pakalpojumu cenas" (turpmāk – noteikumi) ar mērķi tos papildināt ar informāciju par paralēlās atspoguļošanas periodu, kurā preču un pakalpojumu cenas norādāmas gan latos gan *euro*, saskaņā ar normatīvajos aktos noteikto kārtību. Ņemot vērā, ka paralēlās atspoguļošanas periods tiks noteikts EIL, noteikumos tiktu noteiktas konkrētas prasības cenu norādei paralēlās atspoguļošanas periodā tirdzniecības vietās, precizējot esošo cenu norādīšanas kārtību un cenu zīmē obligāti norādāmo informāciju divās valūtās. Paralēlās atspoguļošanas periodā cenas atspoguļošanas un konvertēšanas prasību ievērošanas uzraudzību veiks PTAC sadarbībā ar sabiedriskām patērētāju tiesību aizsardzības organizācijām. Atbildīgā par noteikumu grozījumu izstrādi ir Ekonomikas ministrija. Paredzēts, ka noteikumi stāsies spēkā kopā ar EIL.  EIL paredz, ka tiks izstrādāti MK noteikumi, kas noteiks Latvijas Pasta atsevišķu pasta pakalpojumu sniegšanas vietu sarakstu, kuras ir nepieciešamas, lai nodrošinātu skaidrās naudas nomaiņas pieejamību iedzīvotājiem tajās teritorijās, kurās nav pieejami komercbanku pakalpojumi. Atbildīgā par noteikumu izstrādi ir Satiksmes ministrija. Paredzēts, ka noteikumi stāsies spēkā kopā ar EIL.  EIL paredz, ka tiks sagatavoti pārejas noteikumi likumā "Par akcīzes nodokli" saistībā ar EIL noteiktajām paralēlās atspoguļošanas perioda prasībām.  Papildus Koncepcijā par normatīvo aktu sakārtošanu saistībā ar *euro* ieviešanu Latvijā paredzētajiem grozījumiem procesuālajos likumos būs nepieciešams noteikts kārtību, kādā *euro* ieviešanas brīdī nepabeigtajās tiesu lietās summas tiek konvertētas no uz *euro*. |
| 2. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |
| --- | --- | --- | --- |
| **1.tabula  Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Padomes 1998.gada 3.maija Regula 974/98/EK par eiro ieviešanu | | |
| A | B | C | D |
| Regula Nr. 974/98,  1.pants c) punkts | EIL 1.pants 1.punkts | ES tiesību akta vienība tiek piemērota daļēji, izsakot EIL 1.panta 1.punktu ar precizētu Līguma par Eiropas Savienības darbību pantu un punktu atsauci. | EIL 1.panta 1.punkts neparedz stingrākas prasības nekā Regulas Nr. 974/98 1.panta c) punktā noteiktās prasības. |
| Regula Nr. 974/98,  1.pants b) punkts | EIL 1.pants 5.punkts | ES tiesību akta vienība tiek piemērota pilnībā, lietojot precīzu atsauci uz attiecīgo ES normu. | EIL 1.panta 5.punkts neparedz stingrākas prasības nekā Regulas Nr. 974/98 1.panta b) punktā noteiktās prasības, jo tiek lietota precīza atsauce uz minēto pantu. |
| Regula Nr. 974/98,  1.pants j) punkts | EIL 1.pants 6.punkts | ES tiesību akta vienība tiek piemērota pilnībā, lietojot precīzu atsauci uz attiecīgo ES normu. | EIL 1.panta 6.punkts neparedz stingrākas prasības nekā Regulas Nr. 974/98 1.panta j) punktā noteiktās prasības, jo tiek lietota precīza atsauce uz minēto pantu. |
| Regula Nr. 974/98,  1.pants d) punkts | EIL 3.pants (1) daļa | ES tiesību akta vienība tiek piemērota daļēji, izsakot EIL 3.panta (1) daļu ar precizētu Līguma par Eiropas Savienības darbību pantu un punktu atsauci. | EIL 3. panta (1) daļa neparedz stingrākas prasības nekā Regulas Nr. 974/98 1.panta d) punktā noteiktās prasības. |
| Regula Nr. 974/98,  1.pants e) punkts | EIL 3.pants 2. punkts | ES tiesību akta vienība tiek piemērota daļēji, ietverot EIL 3.panta 2.punktā pilnu maksāšanas līdzekļu kopu, kas iegūst likumīga maksāšanas līdzekļa statusu. | EIL 1.panta 2.punkts paredz precīzākas prasības nekā Regulas Nr. 974/98 1.panta e) punktā noteiktās prasības, atsaucoties uz Regulu (EK) Nr. 924/2009 "līdzekļu" terminu. |
| Regula Nr. 974/98,  14.pants | EIL 4.pants (1) daļa | ES tiesību akta vienība tiek piemērota pilnībā ar mērķi noteikt galvenos tiesisko instrumentu nepārtrauktības principus saistībā ar *euro* ieviešanu. | EIL 4.panta (1) daļa neparedz stingrākas prasības nekā Regulas Nr. 974/98 14.pantā noteiktās prasības. |
| Regula Nr. 974/98,  11.pants trešais teikums | EIL 7.pants (6) daļa 1) punkts | ES tiesību akta vienība tiek piemērota pilnībā ar mērķi noteikt gadījumus, kad nefinanšu pakalpojumu sektors var atteikt veikt darījumu divu valūtu vienlaicīgās apgrozības periodā. | EIL 7.panta (6) daļas 1) punkts neparedz stingrākas prasības nekā Regulas Nr. 974/98 11.panta trešajā teikumā noteiktās prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | EIL atsevišķos gadījumos daļēji pārraksta Eiropas Savienības (turpmāk – ES) normas, kas ir akceptējami, jo EIL nedeformē attiecīgo regulu saturu. Šāds secinājums izriet no Eiropas Savienības Tiesas (turpmāk – EST) judikatūras, kurā EST atzinusi, ka atsevišķos gadījumos tomēr var tikt atļauta regulu teksta daļu inkorporēšana nacionālajos tiesību aktos, piemēram, lieta Nr.272/83 Komisija v. Itālija. Šāds gadījums attaisnots ar indivīdu interesēm saņemt tiem adresētu saskaņotu un labi uztveramu tiesību aktu. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav. | | |
| Cita informācija  1. pants 1) punkts  3. pants (1) daļa  1.pants 5) punkts  1.pants 6) punkts  7. pants (4) daļa | Nepieciešamība daļēji pārrakstīt Padomes noteiktā maiņas kursa terminu, un *euro* ieviešanas dienas terminu, izmantojot Regulu Nr.974/98, ir pamatota ar EIL mērķi un saturu, kurā aprakstītās procedūras ir cieši saistītas ar minētajiem diviem terminiem.  Nepieciešamība lietot precīzu atsauci par tiesisko instrumentu terminu, izmantojot Regulu Nr.974/98, ir pamatota ar EIL caurskatāmības mērķi nodrošināt viennozīmīgu izpratni par tiesību aktu, maksāšanas līdzekļu un citu dokumentu turpināmību.  Nepieciešamība lietot precīzu atsauci par denominācijas maiņas terminu, izmantojot Regulu Nr.974/98, ir pamatota ar faktu, ka minētais termins nav regulēts Latvijas normatīvajos aktos un EIL viennozīmībai ir nepieciešams to iekļaut terminu sarakstā.  Nepieciešamība lietot precīzu atsauci par izņēmuma gadījumu, kurā komersanti var atteikt veikt darījumu, izmantojot Regulu Nr.974/98, ir pamatota ar samērīguma principa pārnesi nefinanšu pakalpojumu sektoram divu valūtu vienlaicīgās apgrozības periodā. | | |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | 2012. gada 14. martā EIL tika nodots pirmajai diskusijai Eiro projekta darba grupām. |
| 2. | Sabiedrības līdzdalība projekta izstrādē | Eiro projekta darba grupās iesaistītās puses sniedza komentārus par EIL redakciju trīs konsultācijās no 2012. gada 14. marta līdz 18. maijam. Papildus komentāri no nevalstiskajām organizācijām, kas nestrādā Eiro projekta darba grupās tika saņemti līdz 2012.gada 21.septembrim. |
| 3. | Sabiedrības līdzdalības rezultāti | Eiro projekta darba grupas sniedza komentārus un starp iesaistītājām pusēm kompromisi tika meklēti darba grupu regulārajās sēdēs. |
| 4. | Saeimas un ekspertu līdzdalība | Nav. |
| 5. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Par EIL ietverto normu īstenošanu atbildīga katra ministrija savas kompetences ietvaros. Par likumprojektu paketes virzību ir atbildīga Finanšu ministrija.  Pašvaldībām jāveic saistošo noteikumu grozīšana un informācijas sistēmu pielāgošana. |
| 2. | Projekta izpildes ietekme uz pārvaldes funkcijām | Nav. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Nav. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Nav. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Nav. |
| 6. | Cita informācija | Nav. |

Finanšu ministrs A. Vilks

31.10.2012. 14:37

8821

I.Jermacāne

67095429, Ilga.Jermacane@fm.gov.lv